
SUSAN CARLISLE

Floridaflørt

Oversatt av Nora Eriksen


Kjære leser,

Jeg koste meg veldig med å skrive kjærlighetshistorien til Lily og Max. Jeg har aldri før brukt Miami som scenario, og det hadde mye å si for historien. Et storbyliv med strender, vann, båter og varmt vær appellerte til meg. Jeg håper det vil gjelde for deg også.

Denne historien er litt annerledes fordi jeg tok med et søsken med en funksjonsutfordring. Å ta vare på et familiemedlem med funksjonshemming kan til tider være utfordrende. Dette vet jeg mye om, siden jeg selv har en voksen sønn med psykisk funksjonshemming. Lily har et stykke å gå når det gjelder søsteren sin, og Max hjelper henne med å orientere på veien.

God lesing,

Susan


Til Michelle

Du var alltid den engelen i hvitt som vi trengte.

«Skintec-lappen skal plasseres slik at den akkurat dekker snittet, uten å overlappe blodkaret mer enn nødvendig.» Doktor Lily Evans demonstrerte for dem som stod rundt operasjonsbordet. Hun gav pinsetten tilbake til assistenten sin, og tok den lille penselen med lim. Assistenten, en mannlig lege som var i ferd med å avslutte spesialistutdannelsen sin, foldet hjørnet til lappen med en pinsett, og Lily penslet på limet før han la Skintec på plass igjen. Hun fortsatte rundt firkanten til den var festet.

Mikrofonen fra observasjonsrommet knitret. En dyp mannsstemme kom ut av den.

«Om du i tillegg pensler fra yttersiden langs kanten, festes det bedre.»

Lily mistet nesten pusten, og stoppet litt opp. Hun kjente den stemmen. Det måtte være femten måneder siden forrige gang, men hun husket den varme tonen altfor godt. Doktor Maxwell James. Stemmen hans hørtes akkurat ut som den gangen han hadde hvisket inn i øret hennes, mens han kysset henne på skulderen og i nakken, for deretter å finne leppene.

En het bølge bruste gjennom henne. Etter all denne tiden hadde Max fortsatt den effekten. Med bankende hjerte løftet Lily hodet for å se mot det store vinduet på observasjonsrommet. Hun svelget tungt. Det satt to personer der oppe, og foran dem stod Max, høy og rank i velsittende dress og hvit skjorte som var åpen i halsen. Med den ene hånden i lommen, så han ned på henne med et fandenivoldsk ansiktsuttrykk.

Det strålende blå blikket hans møtte hennes. Hun husket det godt, siden det fortsatt kunne hjemsøke henne i en og annen drøm. Mannen hadde fascinert henne helt siden hun så ham for første gang på en medisinsk konferanse for flere år siden. Problemet var at den effekten hadde han på de fleste kvinner. Derfor holdt hun alltid avstand til ham. Hun ville ha en partner hun kunne stole på, en som ville være der for henne i tykt og tynt. En sjelevenn, ikke en overfladisk konferanseflørt. Max var kjent som selve playboyen på levertransplantasjonskonferansene, og den typen mann passet ikke inn i hennes planer. Selv om hun hadde tabbet seg ut den ene gangen …

Det rykket i munnvikene til Max. Lily hadde håpet at hun aldri skulle møte ham igjen. Men hun måtte riste det av seg. Pasienten hennes ventet, og hun hadde en transplantasjon å fullføre. Hun skjøv bort minnet om natten da hun hadde mistet kontrollen og ydmyket seg selv på det groveste, roet ned de skjelvende hendene og fortsatte med operasjonen. Transplantasjonen på denne tenåringen skulle gjennomføres etter beste evne. Til tross for trangen til å trosse Maxʼ forslag, gjorde hun som han foreslo, og penslet langs kantene. Det var tross alt han som hadde utviklet limet.

De passet kanskje ikke sammen på det personlige planet, men på arbeidsfronten hadde de gjort det. Hun hadde utviklet Skintec, han hadde skapt Vseal, og sammen hadde de to produktene revolusjonert sammenkoblingen av blodkar under transplantasjoner. Av den grunn skulle de begge snart anerkjennes under prisutdelingen Medical Invention of the Year Awards. Det måtte være derfor han hadde kommet til byen. Men hvorfor så tidlig? Det var fortsatt ti dager til seremonien.

Lily følte trang til å stønne oppgitt. Høydepunktet i hennes karriere ville for alltid være forbundet med den ene mannen hun hadde ydmyket seg totalt for. Alt på grunn av ekskjæresten hennes, som valgte å slå opp nettopp den uken hun skulle delta på konferansen. Hun grøsset fortsatt når hun tenkte på den tiden. Nå håpet hun bare at Max ikke kom til å ta opp det som hadde skjedd mellom dem, og på den måten ødelegge gleden over suksessen med Skintec.

Hun tvang seg til å fortrenge de skamfulle minnene og fokusere på den viktige  oppgaven.

«Det burde være klart for tilføring av blod til leveren nå. Så kontroller vi for blødninger, og kjører pasienten til overvåkning.» Lily fjernet en klemme.

Spesialiststudentene rundt bordet flyttet oppmerksomheten over på  henne.

Lily fulgte nøye med på eventuell blodlekkasje. «Med denne nye prosessen har blødningene minsket med nitti prosent», sa hun. Hennes oppfinnelse hadde sørget for femti prosent reduksjon, og med oppfinnelsen til Max hadde det blitt enda mer effektivt.

Hun skulle jage Max ut av hodet, og få lukket denne pasienten. Kanskje ville hun ikke se ham mer før prisutdelingen. Jo mindre hun hadde med ham å gjøre, jo bedre.

En time senere snakket Lily med pasientens familie. Hun fortalte dem at transplantasjonen hadde gått bra, og at leveren allerede fungerte. «De neste førtiåtte timene er kritiske», minnet hun dem på. «Men dersom det går bra med Taylor i løpet av den tiden, tror jeg han vil leve lenge.»

Guttens mor gav Lily en stor klem. «Takk, doktor Evans.»

Det var dette Lily fant mest givende. Å gjøre en pasient eller pasientens familie glad. Følelsen av å ha gjort en forskjell i noens liv.

«Bare hyggelig.»

Noen minutter senere var hun på vei til kontoret sitt. Dersom hun skyndte seg, ville hun kanskje slippe å møte Max. Det at han var der, satte nervene hennes i høyspenn. Hun hadde visst at han sannsynligvis ville komme til byen i slutten av uken. På den tiden skulle hun ha klart å være mentalt forberedt. Men ikke nå, det var for tidlig. De hadde ikke hatt noen form for kommunikasjon siden natten deres sammen. I stedet valgte han å troppe opp på operasjonssalen hennes, med et sexy glis.

Når tiden for prisutdelingen var inne, ville hun ha vært bedre forberedt. Vært i stand til å møte ham. Noe hun hadde lovt seg selv aldri å gjøre igjen. Hun hadde sluttet å gå på konferanser hvor hun kanskje kunne treffe på ham. I stedet hadde hun sendt kollegaer eller fulgt med på seminarene online.

Telefonen hennes vibrerte. Lily kikket på skjermen. Det var doktor Lee, leder for transplantasjonsavdelingen ved Miami University Hospital, og Lilys sjef.

«Hei.»

«Lily, kan du komme innom kontoret mitt et par minutter?» spurte hun.

«Jeg skulle til å ta runden. Kan vi ta det etterpå?» Lily hadde legestudenter som ventet, i tillegg til pasientene.

«Det er fort gjort.» Ordene hørtes uformelle ut, men den bestemte tonen til doktor Lee fortalte at Lily at hun ikke hadde noe valg.

Noen minutter senere gikk hun inn døren til sjefens kontor. Den høye, tynne kvinnen med grått hår satt bak kontorpulten. Max satt i stolen overfor henne. Da Lily gikk lenger inn i rommet, reiste han seg og kom henne i møte. Hun knuget hendene så hardt foran seg at det gjorde vondt. Han fikk fortsatt hjertet hennes til å slå raskere. Det forræderske organet.

Max stod nær nok til at hun kunne se nøye på ham. Han hadde ikke forandret seg mye siden sist. Det mørke håret hadde litt mer sølv ved tinningene, noe som bare gjorde ham mer distingvert. Det som overhodet ikke hadde forandret seg, var de blå øynene som glitret muntert, som om han så noe morsomt i absolutt alt. Smilerynkene var kanskje litt dypere, men det gav ham bare enda mer karisma. Hun grøsset ved tanken på hvor latterlig han måtte synes at hun var, etter det som hadde hendt mellom dem. Hun hadde vært ynkelig på så mange måter. Skammen slukte henne nesten.

Han smilte sitt bredeste smil.

Det skjeve smilet hans sendte en varm strøm gjennom Lilys kropp, til tross for hennes forsøk på å unngå nettopp det. Hun bet tennene sammen, fast bestemt på ikke å avsløre hvor sterkt han påvirket henne. Gudskjelov skulle han kun være der en kort periode. Så snart seremonien var over, ville han være på vei vekk igjen.

Lily tok et dypt åndedrag og rettet seg opp. Hun kunne håndtere dette. Ham. Max var i hennes verden nå. Et sted hvor hun følte seg komfortabel. Et sted hvor hun hadde kontroll.

«Jeg tror du kjenner doktor James,» sa doktor Lee. «Han kommer til å være i byen til etter utdelingsseremonien. Han har bedt om å få følge teamet på levertransplantasjon denne uken, for å se hvordan vi gjør ting her. Jeg sa at du kunne vise ham rundt.»

Lilys lepper strammet seg. Doktor Lee spurte ikke engang, bare fastslo at hun var ansvarlig for Max. Lily tvang frem et smil og la til mer munterhet i stemmen enn det var grunnlag for. «Med glede.»

«Takk, Lily.» Telefonen til doktor Lee ringte, og hun avsluttet samtalen raskt før hun trykket på svarknappen. «Da overlater jeg deg til doktor Evansʼ kyndige hender, doktor James.»

Max nikket til doktor Lee, og flirte til Lily. «Takk. Det ser jeg frem til.»

Lily knep leppene sammen da doktor Lee intetanende forverret situasjonen med en uttalelse som Max tydeligvis la noe seksuelt i. Det kom ikke til å skje noe mellom dem igjen. Max fulgte etter henne ut døren. I gangen snudde hun seg og så rett på ham. «Ses i morgen. Du finner meg på klinikken når jeg sjekker pasientene.» Hun pekte til venstre.

«Skal du ikke ta runden nå?» Max kom opp ved siden av henne.

«Jo. Og jeg er forsinket.» Hun snudde seg vekk fra ham, så avvisende som overhodet mulig.

Han fulgte hakk i hel da hun fortsatte bortover gangen. «Da blir jeg med deg, hvis det er i orden?»

Hun så seg tilbake på doktor Leeʼs kontordør. Hvorfor måtte Max være så insisterende? Han hadde gjort det svært tydelig på konferansen at han ikke egentlig var interessert i hennes selskap. «Greit.»

*

Max holdt farten ved siden av Lily så godt han kunne bortover den brede korridoren. Hun oppførte seg som om hun helst ville kvitte seg med ham. Han hadde ikke forventet at hun skulle kaste seg i armene hans da de møttes igjen, men han hadde i det minste håpet på en vennlig mottagelse. Så fikk han iskulde i stedet. Men hvorfor det, egentlig?

«Det var hyggelig å se deg igjen», prøvde han. Hun bråstanset og stirret olmt på ham. Hvis hun brukte det blikket på studentene sine, var han sikker på at hun fikk det som hun ville.

«Hør her, jeg er lei meg for den natten. Jeg dummet meg ut. Det som skjedde mellom oss, burde ikke ha skjedd.» Blikket hennes falt til gulvet. «Jeg var opprørt, og drakk for mye.» Hun ristet på hodet. «Jeg drikker aldri for mye. Jeg var ikke meg selv, og jeg burde ikke ha flørtet med deg. Jeg gjør aldri slikt, det var uprofesjonelt. Kan vi ikke bare glemme det og gå videre?»

Han tok et steg tilbake og løftet hendene med håndflatene mot henne. «Hei, hei. Jeg mente ikke å sette i gang en tirade. Jeg bare prøvde meg på en høflig samtale.»

Lilys ansikt fikk et slagent uttrykk, og han følte trang til å gi henne en stor betryggende klem. Var virkelig den natten de hadde tilbrakt, eller nesten tilbrakt, sammen, fortsatt så vond å tenke på for henne? Han sendte henne et bekreftende smil. «Ja, la oss starte på nytt. Kan vi ikke gjøre det?»

Lily så på ham med blanke, grønne øyne.

Hun hadde virkelig blitt opprørt over å se ham igjen. Det såret ham. Mer enn det burde. Tiden deres sammen hadde kanskje ikke endt slik han foretrakk det, men han ønsket absolutt ikke at hun skulle bli på gråten av å se ham. Siden hun ikke sa noe, våget han seg frempå: «Du gjorde en god jobb på operasjonssalen i dag.»

«Takk», mumlet hun, og fortsatte nedover gangen.

Han fulgte etter henne. «Jeg beklager hvis jeg tråkket deg på tærne ved å foreslå hvordan limet mitt burde brukes.»

«Det går fint. Jeg ønsker det beste for pasientene mine.» Hun skjøv åpen døren inn til trappeoppgangen, og begynte å gå opp trappen.

Endelig hadde stemmen hennes blitt mer nøytral. Max ville prøve å holde den sånn. «Jeg kunne ikke vært mer enig. Forresten, gratulerer med å ha vunnet pris.»

Han så at hun slappet litt mer av i skuldrene. «Det samme til deg.»

Mens de gikk opp trappen, benyttet Max sjansen til å beundre kvinnen foran seg et øyeblikk. Han hadde vært tiltrukket av henne helt siden han så henne på en konferanse for fem år siden. Det hadde ikke vært mulig å bli kjent med henne før under den siste konferansen, og da hadde det ikke gått slik han håpet. Tilsynelatende husket hun ikke så mye av det heller. Han ville aldri trodd at han hadde en sjanse hos den rolige og seriøse Lily, før hun la an på ham den siste kvelden. Uheldigvis hadde det hele endt med at hun sluknet på hotellrommet sitt, og han fikk et nødanrop og ble nødt til å dra. Siden den gang hadde hun ikke vært på noen av konferansene han hadde deltatt på. Men så, av alle ting, fikk han vite at de begge skulle motta en pris for medisinsk innovasjon.

Da faren hans hadde bedt ham ta kontakt med Lily for å få tillatelse til  å la The James Company selge produktene deres som en enhet, hadde Max tenkt at det kunne være en mulighet til å bli bedre kjent med henne.

«Ganske ironisk at vi får den samme prisen det samme året.»

Hun gløttet bort på ham mens hun tok en sving for å forsere nok en trapp. «Jeg ville ikke akkurat sagt det på den måten.»

Før Max kunne spørre henne hvorfor, hadde Lily åpnet etasjedøren og gått inn gjennom den. Et stykke foran dem i korridoren stod en gruppe på tre personer i hvite labfrakker. De møtte blikket hennes og smilte alle sammen. Hadde hans egne spesialiseringsstudenter noen gang smilt slik til ham?

Lily viftet med en hånd i hans retning før hun begynte å gå mot nærmeste pasientdør. «Hei, alle sammen. Dette er doktor Max James. Han kommer til å følge oss i dag.»

Max kunne ikke unngå å legge merke til de overraskede ansiktene til de to mennene og den ene kvinnen da navnet hans ble nevnt.

«Sara, hvordan står det til med Mr. Truman i dag?» spurte Lily på en formell måte.

«Han er på bedringens vei. Urinutskillelsen er normal. Blodprøvene er også innenfor normalen, og han klarer å gå bortover gangen på egen hånd.

Lily nikket mens hun kikket i papirene. Hun banket på døren og ventet litt til en stemme sa: «Kom inn.»

«Hallo, Mr. Truman. Jeg hører du er stjernepasienten vår.»

Den eldre mannen gliste fra stolen han satt i.

«Doktor Locke, vil du fortelle Mr. Truman de gode nyhetene?» Lily så på spesialiststudenten hun hadde kalt Sara.

Studenten nikket. «Du kommer til å kunne dra hjem i morgen tidlig.»

Mannen smilte fornøyd. «Takk. Min kone kommer til å bli glad for å høre det.»

Lily la hånden sin på skulderen hans. «Jeg ser deg på kontoret mitt om seks uker. Og ingen dansing frem til da.»

Mr. Truman flirte. «Jeg får spare på dansingen til bryllupet. Datteren min kommer ikke til å takke deg for de såre tærne sine.»

Lily lo, og lyden var en søt melodi i ørene til Max.

«Der kan jeg dessverre ikke hjelpe deg», sa hun. «Jeg er kirurg, ikke danseinstruktør. Og det skal du være glad for, jeg er en elendig danser. Doktor Locke skriver deg ut. Vi sees snart.»

Gruppen deres flyttet seg ut i gangen. De gikk videre til neste rom, noen dører lenger ned. Lily ledet dem gjennom den samme prosessen, bortsett fra at det nå var en annen spesialiststudent som hadde ansvaret for pasienten. De stod rundt sengen alle sammen, mens Lily undersøkte kvinnen.

«Du burde være på vei ut herfra om noen få dager. Det går veldig bra med deg», forsikret Lily henne.

Men før neste dør fikk hun et bekymret ansiktsuttrykk. Hun så alvorlig på spesialiststudenten som hadde ansvaret for pasienten. «Hvordan går det med Mr. Roth i dag?»

Studenten kikket i notatene sine og bladde gjennom papirene, men Max fikk inntrykk av at han visste nøyaktig hvordan det gikk med mannen uten å sjekke. «Han har fortsatt litt feber, uten noen logisk grunn. Han har hatt en CT-skanning, røntgen, og tatt en haug med blodprøver.»

Lily så på studentene sine. «Er det noen som har forslag til hva som kan gjøres?»

«Jeg tror vi bør foreta en MR-undersøkelse», foreslo en student.

Lily nikket og ventet.

«Jeg hadde vurdert biopsi», sa en annen.

«Enig», sa den siste.

«Gode forslag alt sammen, men jeg vil vente med en avgjørelse til vi har undersøkt Mr. Roth.» Lily dro frem stetoskopet fra lommen.

Noen minutter senere stod Max og studentene ved sykesengen og fulgte med på henne.

Lily lyttet på Mr. Roths hjerte og lunger, før hun rettet seg opp og gikk litt bort fra sengen for å studere testresultatene hans. «Jeg ser du fortsatt har feber. Verker det noe sted?»

«Nei.» Mannen ristet på hodet.

«Mr. Roth, jeg er doktor James. Jeg jobber med doktor Evans. Har du noe imot at jeg tar en titt på operasjonssåret ditt?» sa Max.

Lily nølte et øyeblikk før hun tok ordet. «Doktor James er her på besøk fra New York. Han er også spesialist i levertransplantasjon. Er det i orden at han undersøker deg?»

«Jeg gir blaffen i hvem som undersøker meg. Jeg vil bare bli bedre», presset den middelaldrende mannen frem.

Lily klappet ham beroligende på armen. «Vi skal finne ut av dette.»

Max gikk nærmere, og Mr. Roth dro opp sykehuskjortelen for å vise frem magen med det store v-formede snittet. Det var ingen umiddelbart synlige tegn på infeksjon, som rødhet eller hevelse. «Jeg skal ta en titt på snittet og trykke litt på området rundt. Si fra om noe gjør vondt.» Max dro kjortelen litt lenger opp. Snittstedet så ut til å ha grodd bra. Han trykket forsiktig på huden rundt arret, og kunne tydelig kjenne kanten av leveren. Alt virket normalt.

«Kan du rulle deg over på høyre side, Mr. Roth?» Mannen gjorde som han fikk beskjed om, og Max la trykk på nedre del av ryggen, men fikk ingen reaksjon «Og så på venstre side.» Mannen snudde seg over på den andre siden, og Max gjentok prosedyren. «Takk, Mr. Roth. Du kan hvile deg igjen nå.»

Lily snakket vennlig til pasienten sin. «Vi skal sørge for at du føler deg bedre snart. Prøv å hvile så godt du kan.»

En av studentene lukket døren bak dem da gruppen stod ute i korridoren igjen. «Kan jeg få se på blodprøvene?» spurte Max. «Hvor lenge er det siden transplantasjonen?»

«Åtte uker», svarte Lily.

Studenten med hovedansvaret for Mr. Roth viste Max blodprøvesvarene. «Når man ser på antall hvite blodlegemer, er det ingen grunn til å tro at det er snakk om en infeksjon», slo Max fast. «Jeg foreslår å kutte ned på immundempende medisiner og endre til en sterkere antibiotika. Kjør en fullstendig blodtelling igjen om tolv timer. Jeg har hatt suksess med det i lignende tilfeller.»

Gruppen stirret på ham mens han gav tilbake blodprøvesvarene.

Lily tenkte seg litt om og henvendte seg til den ansvarlige studenten. «Høres ut som en plan. Vi kan re-evaluere de neste to dagene, før vi eventuelt vurderer noe mer drastisk. Sørg for å få det gjort med en gang.»

Max så på Lily. «Jeg tror du raskt vil se endring.»

Hun nikket. «Jeg håper det.»

Den neste halvtimen fulgte Max gruppen på resten av runden. Han kunne ikke unngå å bli imponert over den raske bedringen til transplantasjonspasientene. Lily hadde et godt opplegg. Kanskje det bunnet i den gode kommunikasjonen hun hadde med både pasientene og personalet. Metoden hennes gav ham lyst til å forbedre sin egen.

Da de var ferdige med siste pasient, forlot studentene dem.

Hun snudde seg mot ham. «Takk for god hjelp med Mr. Roth.»

«Jeg håper det fungerer.» Max måtte innrømme at han likte Lilys uventede lovord.

For en gangs skyld møtte hun blikket hans. «Har du virkelig planer om å tilbringe hele tiden din i Miami på et sykehus?»

«Ikke hele tiden, men jeg ville se hvordan opplegget ditt fungerer. Om det er noe jeg kan ta med hjem til jobben min i New York.»

Hun begynte å gå nedover korridoren mot trappeoppgangen. «Jeg er sikker på at det må være kjedelig å gå i hælene på meg. Har du ikke mer lyst til å gå på stranden?»

Max likte at hun var blitt komfortabel nok til å stille ham et personlig spørsmål. Han smilte bredt. «Er det en invitasjon?»

Lily stoppet og sendte ham et strengt blikk. «Nei.»

«Kom igjen. Vi må da klare å finne litt tid til å gå på stranden.» Han sendte henne et ertende smil.

Hun åpnet munnen for å si noe, men han gjorde en avvergende bevegelse med hånden. «Jeg vet. Du har vakt i morgen.»

«Ja, i bygningen ved siden av. Bare spør i resepsjonen, så forteller de hvor du kan finne meg.»

«Vi sees da.» Max vinket, og gikk bort til heisen.

*

Da Lily kom inn i bygningen morgenen etter, la hun straks merke til Max som lente seg nonsjalant mot resepsjonsskranken mens han snakket med kvinnen bak den. Det så ut som hun likte å ha oppmerksomheten til en så flott mann. Lily hørte til og med et fnis. Max hadde ikke forandret seg.

Også før den skjebnesvangre natten, hadde Lily hørt snakk om at han var en stor, overfladisk flørt. Selv var hun på utkikk etter en god livspartner, ikke en som kun jaktet på flyktige bekjentskaper. Hun hadde observert ham på avstand i årevis. Som mange andre kvinner hadde hun vært tiltrukket av ham, som en møll som flyr mot lyset. Max hadde noe spesielt ved seg, som interesserte henne. Med sin omgjengelige personlighet hadde han folketekke, særlig når det gjaldt kvinner, og hun hadde falt for sjarmen hans, til tross for at hun visste bedre. Hun hadde rett og slett vært svak.

«God morgen», sa han langsomt og rakte henne et pappbeger med lokk. «Det er te. Jeg hadde på følelsen at du ikke drikker kaffe.»

Så Max hadde allerede plassert henne i en kategori? Lily visste ikke helt hva hun syntes om den saken. Hun tok imot kruset. «Takk.»

Han trakk på skuldrene. «Bare hyggelig. Så, er det noen spesielle tilfeller du skal sjekke i dag?»

«De fleste er nyopererte.» Lily begynte å gå bortover korridoren. Men jeg har en nyankommet som kanskje vil interessere deg.»

«God morgen, doktor Evans», sa en sykepleier som dukket opp  lenger borte i gangen. «Første pasient venter i rom 1.»

«Takk, Carol.» Lily tok imot rapportene fra sykepleieren, og satte fra seg kruset sitt på et bordhjørne.

Max gjorde det samme, skuffet over å måtte forlate kaffen sin, og skyndte seg etter henne.

Mitt hjerte tilhorer deg

